**Poveștile iubirii … Trecuta vară**

*Caprar Florin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu ești minunea sorții scrisă printre rânduri

Din poezia vieții de odinioară,

De vei pătrunde iară-n eternele adâncuri

Mă vei găsi în triste versuri dintr-o vară.

E vara-aceea-n care două universuri

S-au contopit aievea-n sufletele noastre,

Redând iubirii dreptul, în nerostite versuri,

Să fie ea stăpâna mirificelor astre

Ce ne-au vegheat din ceruri în noapte luminând,

Pustiul întunecat al vieții trecătoare

Și o clipă am simțit la unison bătând,

În inimile noastre a dragostei splendoare.

Trecuta vară-n care ne-a răscolit iubirea.

O strofă-a fost mai ieri cu rime-ncrucisate,

Dar n-am știut atunci să-i prețuim menirea

Și ne-am pierdut în versuri mult prea alambicate.

Azi tristă ne e slova. Citită printre rânduri

Un univers descoperi pustiu și-nlacrimat,

Iar stelele din ceruri mai luminează gânduri,

Și doruri, și speranțe, din vremuri de-altădat’

Căprar Florin